**НА ВНИМАНИЕТО НА ВСИЧКИ ЛЕЧЕБНИ ЗАВЕДЕНИЯ И ГРАЖДАНИТЕ НА ОБЛАСТ ВРАЦА**

**ИНФОРМАЦИЯ ОТНОСНО**

 **МОРБИЛИ**

 По данни на Европейския център за превенция и контрол на заболяванията, през настоящата година се отчита нарастване на регистрираните случаи на морбили в държавите от ЕС. За сравнение, през периода януари-октомври 2023 г. са докладвани 1 429 заболели спрямо 60 случая за същия период на 2022 г. Най-много случаите **в** **Румъния (979),** Австрия (157), Франция (106) и Германия (56).

 По данни на СЗО, за периода януари-септември 2023г. **на територията на Европейския регион на организацията са установени общо 15 951 заболели от морбили**, от които 15 239 са в държави извън ЕС: Казахстан (4 445), **Турция (4 058),** Русия (3 099), Киргистан (2 087) и др.

 **През последния месец**, по данни от медиите, **в Румъния са регистрирани около 2 000 нови случая, като част от тях са хоспитализирани деца, поради тежко протичане.** По тази причина е обявявена национална епидемия и предприемане на мерки от страна на румънските здравни власти по имунизация на неваксинирани деца, вкл. и такива на възраст 9-11 м..

 Като **причина за поредното увеличаване на заболяемостта от морбили в ЕС** се отчита **спада в имунизационния обхват с първи и втори прием ваксина,** съдържаща морбилен компонент. **В България** имунизационният обхват срещу морбили през последните години е под необходимото ниво от 95%, което да гарантира защита на населението от епидемично разпространение на заболяването. Особенно тревожно е това, че за първото полугодие на 2023 г. от всички подлежащи са обхванати с 1-ви прием ваксина срещу морбили едва 83,6%, а с 2-ри прием само 48,9%, т.е. **налице са обективни предпоставки за поява и разпространение на морбили в България сред неимунизирани** или **ненапълно имунизирани лица при внос на инфекцията от друга държава**, независимо, че към момента в страната все още няма регистриран случай на морбили.

**За недопускане на появата и разпространението на морбили в областта,**

**РЗИ- Враца препоръчва :**

1. Всеки родител да осигури личен лекар и редовно имунизиране за детето си. При съмнение за пропусната имунизация срещу Морбили незабавно да се обърне към съответния личeн лекар.
2. Да се избягва контакт със съмнително болни лица и лица с обрив.
3. Незабавна консултация/преглед с лекар при поява на признаци на заболяването.
4. Избягване на посещения в региони, където има потвърдени случаи на морбили-особенно за неимунизирани лица или за лица, които не знаят своя имунен статус!

**ДИРЕКЦИЯ НАДЗОР НА ЗАРАЗНИТЕ ЗАБОЛВАНИЯ / РЗИ – ВРАЦА**